***Nova Naredba***

Sa 01. siječnjem 2016 godine stupila je na snagu nova Naredba o mjerama zaštite životinja od zaraznih i nametničkih bolesti i njihovom financiranju od 01. siječnja do 31. ožujka 2016. godine (NN broj 141/1015.). Samo ime Naredbe upućuje nas na vrijeme u kojem se provode mjere naložene istom, dakle vrijeme trajanja iste Naredbe. Pored novine vezane uz rok trajanja same Naredbe, za nas uzgajatelje malih životinja bitne su izmjene navedene u njenom drugom poglavlju (Imunoprofilaktičke mjere)točnije u njenom dijelu 26. Klamidioza ptica (Chlamydia psittaci). U odnosu na mjere naložene „starom“ Naredbom istog naziva za 2015. godinu (NN broj 3/2015.) postoji značajna izmjena navedena u točci 4. U istoj točci (4)“ stare“ Naredbe tražilo se da: „Sva jata ptica iz porodice **Psittacidae** koja sudjeluju na izložbama, sajmovima, natjecanjima i drugim vrstama okupljanja moraju biti pretražena na klamidiozu ptica s negativnim rezultatom ne starijim od 12 mjeseci.“ Tekst važeća Naredbe glasi: „Sva jata ptica iz porodice **Psittaciformes** koja sudjeluju na izložbama, sajmovima, natjecanjima i drugim vrstama okupljanja moraju biti pretražena na klamidiozu ptica s negativnim rezultatom ne starijim od 12 mjeseci.“ Svim uzgajateljima ptica odmah je jasno o čemu se zapravo radi. Dakle „Starom“ Naredbom tražila se pretraga na klamidiozu za navedenu porodicu ptica (Psittacidae) iz porodice papigašica, dok su sadašnjom Naredbom obuhvaćene sve papigašice (Psittaciformes). Molimo sve uzgajatelje ptica da se upoznaju sa naloženim mjerama uz napomenu da ista Naredba važi do 31. ožujka 2016., dakle potrebno je pratiti propise, jer očekujemo da će krajem veljače izaći nova Naredba, a naložene mjere iz te buduće Naredbe nisu nam poznate. Doista smo se u proteklih nekoliko godina dosta bavili sa mjerama koje su obuhvaćale te Naredbe, no svakodnevnom susretu sa našim uzgajateljima različitih modela, mogu slobodno zaključiti da je jedan dio naših uzgajatelja shvatio ozbiljnost mogućnosti pojave i širenja raznih bolesti malih životinja, pa tako i klamidioze koja spada u zoonoze. No previše je onih koji se redovno oglušuju na naložene mjere i na taj način dovode u pitanje opasnost po zdravlje ljudi i životinja, a isto tako „prisiljavaju“ nadležna tijela na pooštravanje mjera prilikom donošenja propisa. Sreća je naša što takvo postupanje naših članova za sada nije rezurtiralo poduzimanjem mjera opsežnijeg nadzora na našim izložbama i kod samih uzgajatelja. Da li su naložene mjere uvijek potrebne, dobre i pravovremene, ne znam no siguran sam da ne bi trebali ulaziti u razmatranje stručnosti osoba koje mjere propisuju i koje postupaju na provođenju istih. Naprotiv, svima nam je u interesu da im olakšamo provođenje mjera kako bismo temeljem stvarnih pokazatelja mogli utjecati na donošenje novih mjera. No ponekad smo nerealni i očekujemo previše s obzirom da smo svjesni stvarnog stanja u našem uzgoju. Često se spominju mjere koje su na snazi u drugim zemljama, a omiljeni izrazi naših uzgajatelja su tipa „To ništa u Europi ne treba“, no nije baš uvijek i svugdje baš tako, pa kako vam je poznato u novije vrijeme u Europi je otkazano nekoliko značajnih manifestacija baš zbog klamidioze ( od europske izložbe koja je trebala biti u Nizozemskoj, pa sve do siječanjskih prodajnih izložbi u Njemačkoj). Istina je i to da je značajan dio odgovornosti za dobrobit i zdravlje životinja u europskim zemljama prebačen na same uzgajatelje, no svi vi koji ste imali prilike boraviti kod uzgajatelja u tim zemljama znate kakvi su njihovi uzgojni uvjeti i koji je njihov stupanj svijesti kod uzgoja životinja. Kada većina naših uzgajatelja bude na toj razini, vjerujem da će u svemu biti zabilježen znatni napredak, pa tako i kod propisanih mjera i ograničenja.

***Željko Šerepac***